
Okresný súd Poprad 6T/70/2024 8724010940 14. 08. 2024 JUDr. Pavol Roth ECLI:SK:OSPP:2024:8724010940.1
Uznesenie Okresný súd Poprad, samosudca JUDr. Pavol Roth, v trestnej veci obvineného mladistvého A. B., pre zločin krádeže podľa § 212 ods. 1 písm. g), ods. 3 písm. b) Trestného zákona s poukazom na § 138 písm. j), takto rozhodol: Podľa § 241 ods. 1 písm. b) Trestného poriadku s použitím § 214 ods. 1 Trestného poriadku p o s t u p u j e vec obvineného mladistvého A. B., nar. XX.X.XXXX v C. D. E., trvale bytom F. G. X, C., trestne stíhaného pre skutok, ktorý sa mal stať tak, že dňa 13.01.2024 v čase okolo 12:10 h v predajni Sinsay, v OC Forum, na ulici Námestie sv. Egídia 3290/124, Poprad, počas prevádzkovej doby z predajného pultu, na ktorom sa nachádzal rozličný tovar, ukradol 1 ks dámske nohavice značky JEANS NO, SINSAY, čiernej farby, veľkosť 34, a to tak, že ich dal do čiernej igelitovej tašky s nápisom „My sme tím“ a následne prešiel s taškou cez pokladničnú zónu bez priznania a zaplatenia tovaru, čím takto krádežou spôsobil obchodnej spoločnosti LPP Slovakia, s.r.o., so sídlom Janka Kráľa 9, 974 01 Banská Bystrica, IČO:36787507 škodu vo výške 9,90 Eur, následne dňa 13.01.2024 v čase v čase okolo 12:27 h v predajni H&M, v OC Forum, na ulici Námestie sv. Egídia 3290/124, Poprad, počas prevádzkovej doby z predajného regálu v časti predajne s detským tovarom ukradol 1 pár bielych dámskych tenisiek, veľkosť 38 s označením 1208966, a to tak, že si ich dal do čiernej igelitovej tašky s nápisom „My sme tím“ a následne prešiel s taškou cez pokladničnú zónu bez priznania a zaplatenia tovaru, čím takto krádežou spôsobil obchodnej spoločnosti H & M Hennes & Mauritz SK, s.r.o., so sídlom Zochova 754/6-8, 811 03 Bratislava, IČO:36718271 škodu vo výške 34,99 Eur, taktiež dňa 13.01.2024 v čase v čase okolo 12:40 h v predajni H&M, v OC Forum, na ulici Námestie sv. Egídia 3290/124, Poprad, počas prevádzkovej doby z predajného regálu v časti predajne s detským tovarom ukradol detský šedý sveter, a to tak, že si ho ukryl pod svoju bundu a následne prešiel cez pokladničnú zónu bez priznania a zaplatenia tovaru, čím takto krádežou spôsobil obchodnej spoločnosti H & M Hennes & Mauritz SK, s.r.o., so sídlom Zochova 754/6-8, 811 03 Bratislava, IČO:36718271 škodu vo výške 7,99 Eur a zároveň dňa 13.01.2024 v čase okolo 14:55 h v predajni COOP Jednota 11-123, Supermarket III, v priestoroch autobusovej stanice na ulici Wolkerova 466, Poprad počas prevádzkovej doby z predajného regálu s drogériou ukradol sprchový gél značky FA DIVINE MOMENTS 400 ml v hodnote 2,75 Eur, sprchový gél značky FA DIVINE MOMENTS 400 ml v hodnote 2,75 Eur a deodorant značke AXE DARK TEMPTATION UNILEVER v hodnote 5,49 Eur, a to tak, že tento tovar dal do čiernej igelitovej tašky s nápisom „My sme tím“ a následne prešiel s taškou cez pokladničnú zónu bez priznania a zaplatenia tovaru, čím takto krádežou spôsobil COOP JEDNOTA POPRAD, spotrebné družstvo, so sídlom Námestie sv. Egídia 27, 058 01 Poprad, IČO:00169102 škodu vo výške 10,99 Eur a skutku sa dopustil napriek tomu, že blokom Obvodného oddelenia Policajného zboru v Spišskej Novej Vsi na č. A 22 00216628 na pokutu nezaplatenú na mieste zo dňa 15.05.2023, ktorý nadobudol právoplatnosť dňa 15.05.2023, bol postihnutý za priestupok proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, spočívajúci v krádeži, pričom mu bola uložená pokuta vo výške 16,50 Eur,
teda prisvojil si cudziu vec tým, že sa jej zmocnil a bol za obdobný čin v predchádzajúcich dvanástich mesiacoch postihnutý a čin spáchal závažnejším spôsobom konania – na viacerých osobách čím mal
spáchať
zločin krádeže podľa § 212 ods. 1 písm. g), ods. 3 písm. b) Trestného zákona s poukazom na § 138 písm. j) Okresnému úradu Poprad, odboru všeobecnej vnútornej správy, pretože ide o skutok, ktorý nie je trestným činom, ale mohol by byť priestupkom. odôvodnenie: Prokurátor Okresnej prokuratúry Poprad dňa 31.7.2024 podal na tunajšom súde obžalobu 1 Pv 71/24 zo dňa 31.7.2024 na obvineného mladistvého A. B. pre zločin krádeže podľa § 212 ods. 1 písm. g), ods. 3 písm. b) Trestného zákona s poukazom na § 138 písm. j), a to na tom skutkovom základe, ako je to uvedené vo výroku tohto uznesenia. Súd preskúmal podanú obžalobu, ako aj obsah trestného spisu a zistil, že trestné stíhanie proti obvinenému bolo vedené dôvodne, keď vykonané procesné úkony v prípravnom konaní dôvodne nasvedčovali tomu, že skutok sa stal, má znaky trestného činu a že z jeho spáchania je dôvodne podozrivý práve obvinený. Dňa 6.8.2024 nadobudla účinnosť novela Trestného zákona, v zmysle ktorej skutok, pre ktorý bola podaná obžaloba, nie je trestným činom. Na druhej strane sa však môže jednať o protiprávne konanie, ktoré môže mať charakter priestupku. Na podklade takéhoto zistenia potom súd v súlade s ustanovením § 241 ods. 1 písm. b) Trestného zákona vec postúpil príslušnému správnemu orgánu s priestupkovo právomocou. Poučenie: Proti tomuto uzneseniu môže prokurátor a obvinený podať sťažnosť do troch pracovných dní od jeho oznámenia prostredníctvom tunajšieho súdu na Krajský súd v Prešove.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2024:8724010940.1 (dáta aktuálne k 12. 11. 2026). Záväzné je znenie zverejnené súdom.




